Башҡалабыҙ Өфөлә Башстаттың ултырыштар залында (Цюрупа урамы, 17) «Башҡортостан викимедиасылары» төркөмө һәм «Викимедиа РУ» йәмғиәт ойошмаһы берлектә ойошторған сираттағы II "БашВикиКон 2017" конференцияһы үтте. Унда Мәскәүҙән "Викимедиа РУ"-ның директоры В. В. Медейко, шулай уҡ Д. Рожков һәм Р. Сәйфетдинов саҡырылғайны. Сараны асыу тантанаһында ҡатнашыусыларҙы Владимир Медейко, Башҡорт википедияһының иң өлкән ирекмәне Банат-Вәлиева-Яубаҫарова һәм иң йәш ирекмән Айҙар Сәлиховтар тәбрикләне. Конференцияның көн тәртибенә ярашлы сығыштар тыңланды, ғәмәли оҫталыҡ дәрестәре һәм тәжрибә уртаҡлашыу ойошторолдо. Ирекмәндәр киләсәккә эш йүнәлештәрен аныҡланы, халыҡ-ара вики-конкурстарҙа, Берлин конференцияһында, СЕЕ-форумында, ил кимәлендә буласаҡ һәм айырым тел бүлектәре үткәрәсәк вики-конференцияларҙа ҡатнашыу буйынса фекер алышты. Башҡорт википедияһында теркәлеү үтеп, яңы эшләй башлаусыларҙы ҡотлау менән бергә, төрлө конкурстарҙа уңыштар яулаған тәжрибәле ирекмәндәргә сертификаттар, дипломдар, бүләктәр тапшырылды. ...башҡа фотолар